**ΕΙΣΑΓΩΓΗ**

**Ι. ΤΟ ΔΡΑΜΑ:**

Αρχαίος Ελληνικός Ποιητικός Λόγος

 Έπος -------------------› Δράμα ‹--------------- Λυρική ποίηση

1. Μυθολογικό. 1. Τραγωδία. (=μουσική και όρχηση)
2. Διδακτικό. 2. Σατυρικό δράμα.
3. Φιλοσοφικό. 3. Κωμωδία.
4. Ηρωικό.

**Δράμα:** σύζευξη του έπους και της λυρικής ποίησης.

 **Ακμή:** κατά τον **5ο αιώνα π.Χ.** (κλασική εποχή).

 Δημιουργήθηκε για παράσταση. Είναι η μίμηση δρωμένων μπροστά στα μάτια των θεατών (<από το ρήμα δράω = πράττω).

**Προέλευση:** προέρχεται από τις *θρησκευτικές τελετές (δρώμενα)*, που αναπαριστούσαν γεγονότα από τη ζωή των θεών. Τέτοια δρώμενα συνέβαιναν στα Ελευσίνια μυστήρια και κυρίως στη *διονυσιακή λατρεία*. Από τη λατρεία του θεού *Διονύσου* προήλθε λοιπόν το δράμα

**Διόνυσος (ή Βάκχος):** γιος του Δία και της Σεμέλης. Η λατρεία του ήρθε από τη Φρυγία μέσω της Θράκης και πήρε γρήγορα πανελλήνιο χαρακτήρα. Ο θεός της βλάστησης, του κρασιού, των παραγωγικών δυνάμεων της φύσης ήταν κοντά στους ανθρώπους της αγροτικής ζωής.

**Διονυσιακή λατρεία:** Οι θιασώτες (οπαδοί) του θεού Διονύσου τον λάτρευαν σε κατάσταση ιερής μανίας και έξαλλου ενθουσιασμού. Έπιναν πολύ κρασί και συνέθεταν τραγούδια προς τιμήν του. Χαρακτηριστικό της λατρείας αυτής ήταν *η* ***έκσταση***, δηλαδή ο έλεγχος της προσωπικότητας του πιστού από το πνεύμα του λατρευόμενου θεού. Την έκσταση των πιστών υποβοηθούσε το κρασί, η μεταμφίεση και η χρήση συμβόλων λατρείας. Δέρματα ζώων, στεφάνια κισσού (ιερού φυτού του Διονύσου), κατακάθι του μούστου (τρυγία), φύλλα δέντρων και φαλλικά σύμβολα ήταν μερικά από τα απαραίτητα αντικείμενα της εν λόγω λατρείας. Οι πιστοί ακόλουθοι του Διονύσου και συμμετέχοντες στις οργιαστικές τελετές της λατρείας του ονομάζονταν **σάτυροι.**

**Διθύραμβος:** Χορικό άσμα αφιερωμένο στο θεό Διόνυσο, με περιεχόμενο που παρέπεμπε στη ζωή και τα παθήματα του θεού. Είχε το χαρακτηριστικό του αυτοσχεδιασμού και την απόδοση αναλάμβανε ο πρώτος του Χορού, **ο κορυφαίος**. Ο υπόλοιπος Χορός τραγουδούσε κάποιες συμβατικές επωδούς. Από το διθύραμβο θεωρείται ότι προήλθε το δράμα.

**ΙΙ. Η ΤΡΑΓΩΔΙΑ:**

Το δράμα χωρίζεται σε τρία (3) είδη: α) Τραγωδία

 β) Σατυρικό δράμα

γ) Κωμωδία

**Αρίων:** Θεωρείται *ο θεμελιωτής του διθυράμβου*, ο οποίος εξαιτίας του πέρασε από τον πρωτόγονο αυτοσχεδιασμό στην τεχνική μορφή. Συνέθετε τους στίχους και τη μουσική των διθυράμβων του και ασκούσε στις χορευτικές κινήσεις κύκλιο χορό 50 ατόμων. Ονομάστηκε επίσης *«ευρετής του τραγικού τρόπου»*. Η ονομασία αυτή οφείλεται:

 α) στο ότι ο Χορός ήταν μεταμφιεσμένος σε σατύρους (=τράγους)

 β) ή στο ότι οι νικητές έπαιρναν ως έπαθλο τράγο,

 γ) ή στο ότι τραγουδούσαν κατά τη διάρκεια θυσίας τράγου.

**Θέσπης:** Μία καινοτομία του Θέσπη οδήγησε στη γέννηση της τραγωδίας. Το καθοριστικό βήμα που πραγματοποίησε ήταν να αποσπάσει τον κορυφαίο από το Χορό του διθυράμβου και να τον βάλει απέναντί του, ώστε να συνομιλεί με το Χορό, υποδυόμενος ένα ρόλο. Έτσι, γεννήθηκε ο 1ος υποκριτής (=ηθοποιός), που δεν τραγουδούσε πια μια ιστορία, αλλά άρχισε να την αφηγείται και να την παριστάνει. Από την καινοτομία του Θέσπη προστέθηκε στο λεγόμενο λυρικό στοιχείο (που κυριαρχούσε μέχρι τότε) το επικό στοιχείο.

**Η ΔΟΜΗ ΤΗΣ ΤΡΑΓΩΔΙΑΣ:**

**Κατά ποσόν μέρη:**

**α) Επικό – διαλογικό στοιχείο**.

Πρόλογος:

Εισάγει το θεατή στην υπόθεση του έργου. Στα παλιότερα έργα δεν υπήρχε.

Επεισόδια:

Τα τμήματα ανάμεσα στα άσματα του Χορού, όπως οι πράξεις του σημερινού θεάτρου. Προωθούσαν τη σκηνική δράση (δρώμενα).

Έξοδος:

Μετά το τελευταίο άσμα του Χορού. Το τελευταίο διαλογικό μέρος, με το οποίο έκλεινε η τραγωδία.

**β) Λυρικό στοιχείο.**

Πάροδος:

Το πρώτο τραγούδι του Χορού, καθώς έμπαινε με ρυθμικό βηματισμό στην ορχήστρα.

Στάσιμα:

Άσματα που ψάλλει ο Χορός μετά από κάθε επεισόδιο και κάποιες φορές εμπνέονται ως προς το περιεχόμενο απ’ αυτά.

Κομμοί:

Θρηνητικά άσματα που τραγουδούσαν αμοιβαία ο Χορός και ένας ή δύο ηθοποιοί.

Υπόρχημα:

Ζωηρό και χαρούμενο άσμα ηθοποιού που συνοδεύεται από το Χορό.

Μονωδίες – Διωδίες:

Αντίστοιχα τραγούδι ενός και δύο ηθοποιών.

**Κατά ποιόν μέρη:**

Μύθος:

Πρόκειται για την υπόθεση του έργου, δηλαδή για το σενάριο.

Ήθος:

Ο χαρακτήρας του τραγικού ήρωα, ο ψυχικός του κόσμος, οι σκέψεις και ο τρόπος με τον οποίο αντιδρά σε κάθε περίπτωση.

Λέξη:

Τα εκφραστικά μέσα που χρησιμοποιεί ο κάθε τραγικός ποιητής (δηλ. το ύφος).

Διάνοια:

Οι ιδέες που διατυπώνουν τα πρόσωπα για τον κόσμο και τη ζωή και τα επιχειρήματα με τα οποία τις υποστηρίζουν.

Μέλος:

Τα μουσικά στοιχεία της αρχαίας τραγωδίας. Είναι το μέρος που για μας σήμερα είναι εξ’ ολοκλήρου άγνωστο.

Όψη:

Ο σκηνικός κόσμος της τραγωδίας. Η σκηνογραφία και η ενδυματολογία.

**Περιεχόμενο της τραγωδίας:** Οι τραγωδίες αρχικά είχαν περιεχόμενο αποκλειστικά διονυσιακό. Αργότερα, χρησιμοποιήθηκαν κι άλλοι μύθοι, που είχαν σχέση με άλλους θεούς ή ήρωες. Τελικά, οι τραγικοί ποιητές αντλούσαν το περιεχόμενο των έργων τους από 3 μυθολογικούς κύκλους: α) αργοναυτικός, β) θηβαϊκός, γ) τρωικός.

**Η έννοια του τραγικού στην τραγωδία:** Πολύ σημαντική είναι η *έννοια του τραγικού ήρωα*. Η κατάσταση της τραγικότητας υποδηλώνει σύγκρουση με υπέρμετρες δυνάμεις (μοίρα, θεία δίκη), αλλά και με ανθρώπους ίσως, και με τον ίδιο τον εαυτό του ήρωα. Ο αγώνας αυτός διεξάγεται για ηθικές αξίες και αποδίδει ηθικό μεγαλείο.

**Ο θρησκευτικός χαρακτήρας της τραγωδίας:** α) το δράμα παριστανόταν στις γιορτές του Διονύσου & ήταν τμήμα της λατρείας του.

β) Στην Αθήνα οι παραστάσεις γίνονταν στον ιερό χώρο του Ελευθερέως Διονύσου.

γ) Την πιο τιμητική θέση εκεί είχε ο ιερέας του θεού.

δ) Οι νικητές των δραματικών αγώνων στεφανώνονταν με κισσό, το ιερό φυτό του Διονύσου.

ε) Η θρησκευτικότητα φαίνεται και στο εσωτερικό του έργου: ύβρη-νέμεση-τίση, δείχνοντας την παντοδυναμία των θεών.

Έννοια της κάθαρσης: Έχει περιεχόμενο ηθικό, ψυχολογικό και αισθητικό. Ο θεατής συμμετέχει λογικά και συναισθηματικά στα δρώμενα του έργου και βιώνει τη χαρακτηριστική ηδονή του φόβου και του ελέου (=συμπάθεια, ευσπλαχνία). Τελικά, ανακουφίζεται και ηρεμεί ψυχικά, διαπιστώνοντας στο τέλος την ηθική νίκη του τραγικού ήρωα και την αποκατάσταση της ηθικής τάξης. Η συναισθηματική αυτή συμμετοχή του θεατή στα τεκταινόμενα του δράματος συμπληρώνει την εμπειρία του, διευρύνει τα βιώματά του και η απόληξή της ονομάζεται κάθαρση.

Η ακμή της τραγωδίας: Η τραγωδία απέκτησε το μεγαλείο και τη σοβαρότητα που αναφέρει ο Αριστοτέλης κατά την περίοδο της δημοκρατίας του Κλεισθένη και γνώρισε τη μεγάλη της ακμή στην εποχή του Περικλή. Η ακμή της τραγωδίας συμβαδίζει με την ακμή της δημοκρατίας.

**ΙΙΙ. Η ΘΕΑΤΡΙΚΗ ΠΑΡΑΣΤΑΣΗ:**

**Το αρχαίο θέατρο:** Την περίοδο ακμής του το θέατρο διακρίνεται σε 3 μέρη:

α) το κυρίως θέατρο ή κοίλον,

β) την ορχήστρα,

γ) τη σκηνή.

**α)Το κοίλον*:*** ο αμφιθεατρικά διαμορφωμένος χώρος, που περιβάλλει την ορχήστρα σε σχήμα ημικυκλίου. Ο κατ’ εξοχήν χώρος των θεατών. Τα καθίσματα (*εδώλια*) ήταν ξύλινα τον 5ο αιώνα π.Χ. κι έγιναν λίθινα κατά τον 4ο αιώνα, όταν δημιουργήθηκε στην Αθήνα λιθόκτιστο θέατρο. Ένας ή δύο οριζόντιοι διάδρομοι (*διαζώματα*) χώριζαν το κοίλο σε επάλληλες ζώνες, διευκολύνοντας την κυκλοφορία των θεατών. Ανάμεσα στα καθίσματα υπήρχαν κάθετες προς την ορχήστρα σκάλες (*κλίμακες*). Το σφηνοειδές τμήμα εδωλίων, το οποίο οριζόταν από δύο κλίμακες (αριστερά και δεξιά), ονομαζόταν *κερκίδα*.

**β) Η ορχήστρα*:*** ο κυκλικός χώρος στο κέντρο του θεάτρου κι ανάμεσα στο κοίλο και τη σκηνή. Πρόκειται για τον κατ’ εξοχήν χώρο του Χορού. Στη μέση υπήρχε βωμός του θεού Διονύσου (*θυμέλη*).

**γ) Η σκηνή*:*** το ξύλινο και ορθογώνιο παράπηγμα, που τοποθετείται πίσω από την ορχήστρα και είχε την πρόσοψή του προς τους θεατές. Παρίστανε την πρόσοψη ανακτόρου ή ναού ως βασικό σκηνικό της παράστασης. Χρησιμοποιούνταν, στην αρχή τουλάχιστον, για να φυλάγουν οι υποκριτές τα σκεύη και τα υλικά τους, καθώς και για να αλλάζουν κουστούμια και προσωπεία (καμαρίνια). Μπροστά από τη σκηνή και κατά μήκος του τοίχου της πρόσοψής της, χτίστηκε ένα υπερυψωμένο δάπεδο (*λογείο*), πάνω στο οποίο έπαιζαν οι υποκριτές, που χωρίστηκαν έτσι από το Χορό. Στη στέγη της σκηνής κατασκευάστηκε υπερυψωμένη εξέδρα, πάνω στην οποία εμφανίζονταν οι θεοί (*θεολογείο*).

Εκτός των θυρών της σκηνής, υπήρχαν και 2 διάδρομοι – προσβάσεις στο χώρο του θεάτρου, οι λεγόμενες *πάροδοι* (αριστερά και δεξιά, όπως κάθονταν οι θεατές). Από αυτούς τους διαδρόμους έμπαινε στην ορχήστρα ο Χορός και στη σκηνή όσα πρόσωπα δεν προέρχονταν από το κτίσμα που εκείνη παρίστανε. Κατά θεατρική σύμβαση, η αριστερή πάροδος οδηγούσε στους αγρούς ή την ξενιτιά και η δεξιά στην πόλη ή το λιμάνι.

**Βασικά μηχανήματα του αρχαίου θεάτρου:**

1. **Το εκκύκλημα:** τροχοφόρο δάπεδο, πάνω στο οποίο παρουσίαζαν ομοιώματα νεκρών. Οι αρχαίοι δεν παρουσίαζαν θανάτους και βιαιότητες μπροστά στα μάτια των θεατών, γιατί πίστευαν ότι κάτι τέτοιο δεν ταιριάζει με το θρησκευτικό και παιδευτικό χαρακτήρα του δράματος.
2. **Οι περίακτοι:** ξύλινοι δοκοί, τοποθετημένοι στις άκρες της σκηνής. Χρησίμευαν στη σκηνογραφία. Πάνω τους τύλιγαν ζωγραφικούς πίνακες, ανάλογα με τις σκηνικές ανάγκες κάθε έργου.
3. **Η μηχανή ή αιώρημα:** είδος γερανού στη στέγη της σκηνής, με τη βοήθεια του οποίου εμφανίζονταν οι θεοί («από μηχανής θεοί»).

**Οι συντελεστές της παράστασης:**

1. **Ο ποιητής:** ο πιο βασικός συντελεστής της παράστασης. Συγκέντρωνε πολλούς ρόλους: σεναριογράφος, σκηνοθέτης, χοροδιδάσκαλος, μουσικοσυνθέτης, σκηνογράφος, διανομέας ρόλων και στα πρώτα έργα ερμηνευτής.

1. **Οι ηθοποιοί:** η τραγωδία ξεκίνησε με 1 υποκριτή – ηθοποιό. Ο Αισχύλος πρόσθεσε και 2ο, ενώ ο Σοφοκλής και 3ο (αντίστοιχα: πρωταγωνιστής, δευτεραγωνιστής, τριταγωνιστής). Όλοι οι υποκριτές και τα μέλη του Χορού ήταν άνδρες. Τα γυναικεία πρόσωπα υποδύονταν πάλι άνδρες. Μόνο τους ρόλους των παιδιών έπαιζαν παιδιά, αλλά ήταν πάντα βουβοί ρόλοι. Τον 3ο αιώνα π.Χ. οι ηθοποιοί ενώθηκαν σε συντεχνία.
2. **Η σκευή των υποκριτών:** η σκηνική παρουσία και η ενδυμασία των υποκριτών στο αρχαίο θέατρο ονομάζεται σκευή. Η ενδυμασία των υποκριτών ήταν ανάλογη με το ρόλο που υποδύονταν. Σε γενικές γραμμές ήταν μεγαλοπρεπής, όπως επέβαλε ο τελετουργικός χαρακτήρας του αρχαίου θεάτρου και η ίδια η φύση των ρόλων. Οι ηθοποιοί ήταν ντυμένοι με μακρύ χιτώνα (ποδήρη) και από πάνω φορούσαν βαρύτερο ιμάτιο. Φορούσαν ακόμη υποδήματα με ψηλά κατύμματα, τους λεγόμενους κοθόρνους, καθώς και διάφορα παραγεμίσματα κάτω από τα ρούχα τους, προκειμένου να φαίνονται μεγαλόσωμοι. Ηθοποιοί και χορευτές φορούσαν μάσκες, τα λεγόμενα προσωπεία, φτιαγμένα από λινό ύφασμα ή άλλο εύκαμπτο υλικό, ενισχυμένα με γύψο και βαμμένα με διάφορα χρώματα.
3. **Ο Χορός:** τα μέλη του Χορού ήταν 12 την εποχή του Αισχύλου και ο Σοφοκλής τα αύξησε σε 15. Ήταν ντυμένος απλούστερα από τους ηθοποιούς και τραγουδούσε το λυρικό μέρος του δράματος. Μόνο ο κορυφαίος του Χορού διαλεγόταν με τους ηθοποιούς. Η άποψη του Χορού συνήθως απηχούσε την κοινή γνώμη. Έμπαινε στην ορχήστρα (συνήθως από δεξιά) σε ένα παραλληλόγραμμο σχηματισμό (5x3 ή 3x5), εκτελώντας ρυθμικούς βηματισμούς και έχοντας επικεφαλής τον αυλητή. Το τραγούδι του Χορού κατά την είσοδό του στην ορχήστρα ονομάζεται στην αρχαία τραγωδία πάροδος και ελλείψει προλόγου σε κάποια παλαιά δράματα, ήταν το λυρικό ξεκίνημα της παράστασης.

**ΙV. Η ΣΥΜΜΕΤΟΧΗ ΣΤΟΝ ΔΡΑΜΑΤΙΚΟ ΑΓΩΝΑ ΚΑΙ Η ΔΙΕΞΑΓΩΓΗ ΤΟΥ**:

**Βασικότερες διονυσιακές εορτές:**

* 1. **Μεγάλα ή εν άστει Διονύσια:** Ήταν η πιο σημαντική γιορτή του Διονύσου. Τελούνταν αρχές άνοιξης διότι: α) η ναυσιπλοϊα ήταν δυνατή και επέτρεπε την παρουσία πολλών ξένων, β) οι γεωργικές εργασίες ήταν περιορισμένες, γ) ο καλός καιρός επέτρεπε τις υπαίθριες παραστάσεις, δ)η φύση ταίριαζε με το οργιαστικό νόημα της λατρείας του Διονύσου.
	2. **Λήναια:** Τελούνταν μέσα Ιανουαρίου – Φεβρουαρίου. Στη διάρκεια της γιορτής παρουσιάζονταν νέες τραγωδίες και κωμωδίες.

**Η προετοιμασία των αγώνων:** Διαρκούσε πάνω από 6 μήνες. Οι άρχοντες, τελικά, επέλεγαν 3 συνολικά ποιητές από όσους είχαν υποβάλει αίτηση συμμετοχής.

**Ορισμός χορηγού:** το επόμενο βήμα ήταν η ανεύρεση πλούσιων ιδιωτών, για να χρηματοδοτήσουν κάθε ποιητή. Αυτοί ονομάζονταν χορηγοί και οι δαπάνες ήταν μία πολύ τιμητική διαδικασία γι’ αυτούς (χορηγία), η οποία ανήκε στις λεγόμενες λειτουργίες του αθηναϊκού κράτους. Οι χορηγοί ορίζονταν με κλήρο και έπρεπε να αναλάβουν τα έξοδα για το Χορό, τον αυλητή και τα άλλα μέσα της παράστασης (π.χ. προσωπεία, αμφίεση κλπ).

**Οι δοκιμές – προάγωνας:** ο Περικλής είχε κτίσει στην Αθήνα στεγασμένο θέατρο, το λεγόμενο Ωδείο. Εκεί γινόταν ο προάγωνας των παραστάσεων, λίγες μέρες πριν από την έναρξη των αγώνων. Ήταν η γενική δοκιμή των δραμάτων, που θα παρουσιάζονταν στο κοινό. Κάθε ποιητής με το θίασο και το χορηγό του, έδινε πληροφορίες για το περιεχόμενο των έργων του.

**Οι κριτές:** 10 κάλπες με 50 ονόματα η καθεμιά (από τις 10 φυλές των Αθηναίων) φυλάσσονταν στον οπισθόδομο του Παρθενώνα. Την ημέρα της γιορτής κληρωνόταν ένα όνομα από κάθε κάλπη. Έτσι, καταρτιζόταν δεκαμελής κριτική επιτροπή. Στο τέλος των παραστάσεων κάθε κριτής έγραφε την απόφασή του για το νικητή σε πινακίδα και την έριχνε σε μία κάλπη. Από τις δέκα (10) πινακίδες κληρώνονταν τελικά οι πέντε (5) και απ’ αυτές έβγαινε το τελικό αποτέλεσμα.

**Το κοινό:** όλοι μπορούσαν να παρακολουθήσουν ελεύθερα τις παραστάσεις (ακόμα και δούλοι, γυναίκες, παιδιά).

**Θεωρικά:** νόμος του Περικλή. Πρόκειται για αποζημίωση 2 οβολών ως αντίτιμο εισιτηρίου του θεάτρου για τους άπορους Αθηναίους. Το εισιτήριο ονομαζόταν σύμβολον και το εισέπραττε ο οργανωτής του θεάτρου, ο θεατρώνης. Ο νόμος των θεωρικών πιστοποίησε για άλλη μία φορά τη μεγάλη σημασία που είχε το θέατρο στη συνείδηση των αρχαίων Ελλήνων, ως δημιούργημα υψηλής καλλιτεχνικής και παιδευτικής αξίας.

**Ραβδούχοι:** ασκούσαν αστυνομικά καθήκοντα στο θέατρο. Εξασφάλιζαν την τάξη και τοποθετούσαν τους θεατές στις θέσεις τους.

**Προεδρίες:** ήταν καθίσματα στην πρώτη σειρά του κοίλου, τα οποία προορίζονταν για τα επίσημα πρόσωπα. Την πιο κεντρική κι επίσημη θέση είχε ο ιερέας του θεού Διονύσου.

**Οι τιμητικές διακρίσεις:** οι νικητές των αγώνων, ποιητής και χορηγός, κέρδιζαν ως έπαθλο ένα διονυσιακό στεφάνι κισσού κι έναν τρίποδα, που μπορούσαν να τον στήσουν στην ανατολική πλευρά της Ακρόπολης, απ’ όπου περνούσε η περίφημη οδός των τριπόδων. Το μεγάλο όμως έπαθλο των αγώνων ήταν η τεράστια δόξα που κέρδιζαν οι νικητές. Τα ονόματα των ποιητών, των χορηγών, οι τίτλοι των έργων και το αποτέλεσμα της κρίσης χαράζονταν σε πλάκες (*διδασκαλίες*), που φυλάσσονταν στο δημόσιο αρχείο.

**V. ΟΙ ΤΡΕΙΣ ΜΕΓΑΛΟΙ ΤΡΑΓΙΚΟΙ ΠΟΙΗΤΕΣ:**

**ΑΙΣΧΥΛΟΣ, ΣΟΦΟΚΛΗΣ, ΕΥΡΙΠΙΔΗΣ**

Σωζόμενα έργα τους:

(τα παρακάτω έργα σώζονται ακέραια)

Αισχύλος (7): *«Πέρσαι»,* *«Επτά επί Θήβας», «Προμηθεύς Δεσμώτης», «Ικέτιδες», «Αγαμέμνων», «Χοηφόροι», «Ευμενίδες»* (οι τρεις τελευταίες τραγωδίες αποτελούν μία τριλογία με τίτλο *«Ορέστεια»*).

Σοφοκλής (7): *«Αίας»,* *«Αντιγόνη», «Ηλέκτρα», «Φιλοκτήτης», «Τραχίνιαι», «Οιδίπους Τύραννος», «Οιδίπους επί Κολωνώ».* Αποσπάσματα από το σατυρικό του δράμα *«Ιχνευταί».*

Ευριπίδης (18 τραγωδίες): *«Άλκηστις», «Μήδεια», «Ιππόλυτος», «Ηρακλείδαι», «Εκάβη», «Ικέτιδες», «Ηρακλής», «Τρωάδες», «Ανδρομάχη», «Ηλέκτρα», «Ελένη», «Ιφιγένεια η εν Ταύροις», «Ίων», «Φοίνισσαι», «Ορέστης», «Ιφιγένεια η εν Αυλίδι»* και *«Βάκχαι»*. Η τραγωδία *«Ρήσος»* δεν είναι σίγουρο αν ανήκει στον Ευριπίδη. Σώζεται και 1 σατυρικό του δράμα *«Κύκλωψ»*.

ΕΥΡΙΠΙΔΗΣ:

* + - * Γεννήθηκε το 485 π.Χ. στη Σαλαμίνα.
			* Επιδράσεις: α) Η καλή κοινωνική και οικονομική του κατάσταση συνέβαλαν στην πνευματική του καλλιέργεια και ανάπτυξη, β) πνευματικές φυσιογνωμίες της εποχής (π.χ. Αναξαγόρας, Πρόδικος, Πρωταγόρας, Σωκράτης).
			* Ο Ευριπίδης εμφανίστηκε στο κοινό για πρώτη φορά το 455 π.Χ. και κέρδισε το πρώτο βραβείο το 441 π.Χ. Πέρασε πολλά χρόνια στην αυλή του βασιλιά της Μακεδονίας Αρχέλαου. Πέθανε στην Πέλλα της Μακεδονίας το 406 π.Χ.
			* Καινοτομίες: α) μονιμοποίησε τον πρόλογο, β) εισήγαγε τον «από μηχανής» θεό, γ) καινοτόμησε στη χρήση των μύθων, δ) χρησιμοποίησε αφηγηματικό επίλογο, ε) μείωσε τα χορικά και υποβάθμισε το ρόλο του Χορού.
			* Ο Χορός: Ο Ευριπίδης δεν κάνει το Χορό ηθικό ή θρησκευτικό δάσκαλο, όπως ο Αισχύλος, ούτε τον μετατρέπει σε ιδανικό θεατή, όπως ο Σοφοκλής, αλλά τον φέρνει πιο κοντά στον άνθρωπο.
			* Σχέση Ευριπίδη-σοφιστών:Έζησε το συναρπαστικό και προοδευτικό κίνημά τους. Σε καμιά περίπτωση δεν έγινε κήρυκας των ιδεών του, αλλά δημιουργικός δέκτης τους. Γι’ αυτό θεωρήθηκε «ποιητής του ελληνικού διαφωτισμού» και ονομάστηκε «από σκηνής φιλόσοφος».
			* Θείο-Μοίρα: Αμφισβήτησε τις λαϊκές θρησκευτικές αντιλήψεις, χωρίς να είναι ασεβής ή άθεος. Στα έργα του η δράση καθορίζεται από τον ίδιο τον άνθρωπο, χωρίς αυτό να σημαίνει πως είναι απόλυτα κύριος του εαυτού του και της μοίρας του (όπως π.χ. συμβαίνει με την «Ελένη» στο ομώνυμο έργο).
			* Ήρωες: Σε σύγκριση με τους 2 άλλους τραγικούς ποιητές, ο Ευριπίδης έδωσε στους ήρωες των έργων του νέα χαρακτηριστικά γνωρίσματα. Τους παρουσιάζει με τρόπο ρεαλιστικό, σύμφωνα με τα ανθρώπινα μέτρα, όπως ήταν αυτοί στην πραγματικότητα.
			* Ο Ευριπίδης χειρίστηκε τους μύθους με μεγάλη ελευθερία. Καθώς ήταν ανήσυχο πνεύμα από τη φύση του δεν έπαψε ούτε στιγμή να προβληματίζεται και να ασκεί κριτική στις καθιερωμένες αξίες.
			* Ενδιαφέρθηκε για τη γυναίκα περισσότερο από τους άλλους δύο μεγάλους τραγικούς ποιητές και την αντιμετώπισε με το πνεύμα ενός προοδευτικού διανοητή.
			* Η ποιητική παραγωγή είναι πλουσιότατη. Έγραψε 92 δράματα από τα οποία σώζονται δεκαοκτώ (18) τραγωδίες του (με το αμφισβητούμενο δράμα «Ῥῆσος») και το σατυρικό δράμα «Κύκλωψ».

VI. Η ΤΡΑΓΩΔΙΑ ΕΛΕΝΗ:

1. Η ΕΛΕΝΗ ΤΗΣ ΠΑΡΑΔΟΣΗΣ:

 Η Ελένη σαν ηρωίδα, στη διαδρομή της αρχαιοελληνικής παράδοσης είναι μια αμφιλεγόμενη προσωπικότητα. Θεωρείται σίγουρα η ενσάρκωση της ιδανικής ομορφιάς και του ερωτικού πάθους, αλλά και θεϊκή κατάρα που ήρθε στη γη για τον αφανισμό και την καταστροφή των ανθρώπων.

Όμηρος: θεωρεί την Ελένη πλάσμα με θεϊκή καταγωγή και αποφεύγει την κατάκριση και την καταδίκη της για τα δεινά που προξένησε.

Λυρικοί ποιητές: λησμονούν τη θεϊκή της προέλευση και της δίνουν καθαρά ανθρώπινη διάσταση. Τη συνδέουν με την απιστία, την προδοσία και τη θεωρούν αποκλειστική υπαίτια για τον αφανισμό χιλιάδων Ελλήνων και Τρώων.

Αισχύλος: την παρουσιάζει ως θνητή γυναίκα, με ροπή προς το κακό.

Ευριπίδης: στην τραγωδία «Ελένη» εκφράζει μια διαφορετική θέση σχετικά με την προσωπικότητα της Ελένης και παίρνει καθαρά θετική στάση απέναντί της.

2. ΤΟ ΠΟΛΙΤΙΚΟ ΥΠΟΒΑΘΡΟ ΤΗΣ *ΕΛΕΝΗΣ*:

 Η τραγωδία «Ελένη» πρέπει να γράφτηκε το 412 π.Χ. Σίγουρα ο Ευριπίδης θέλησε μέσω της «Ελένης» να καταδικάσει απερίφραστα τον πόλεμο και τις συνέπειές του. Ας μην ξεχνούμε ότι είμαστε στο μέσο ενός καταστροφικού πολέμου (του Πελοποννησιακού), λίγο μετά το τέλος της Σικελικής εκστρατείας. Οι Αθηναίοι βρίσκονται σε απόγνωση. Το εγχείρημά τους να εκστρατεύσουν στη Σικελία οδήγησε σε πανωλεθρία. Οι Σπαρτιάτες είχαν τον έλεγχο όλης της Αττικής, ενώ και η ίδια η αθηναϊκή δημοκρατία άρχισε να κλονίζεται, υπό το βάρος των δυσμενών εξελίξεων.

 Μέσα στα πολιτικά αυτά πλαίσια ο Ευριπίδης γράφει την «Ελένη», με την οποία καταδικάζει τον πόλεμο ως πρόξενο όλων των κακών. Εκείνη την εποχή ο Αριστοφάνης γράφει τη «Λυσιστράτη», μια κωμωδία με θέμα τις γυναίκες που εναντιώνονται στον πόλεμο, και ο Σοφοκλής το «Φιλοκτήτη», όπου θίγει τις φρικτές καταστάσεις που δημιούργησε ο Τρωικός πόλεμος.

3. *ΕΛΕΝΗ*: ΤΡΑΓΩΔΙΑ ή ΚΩΜΩΔΙΑ;

 Ένα πρόβλημα που απασχόλησε τους μελετητές του έργου είναι αν και κατά πόσο η «Ελένη» είναι τραγωδία ή κωμωδία. Οι απόψεις είναι πολλές και αλληλοσυγκρουόμενες.

 Όσοι θεωρούν το έργο κωμωδία, στηρίζονται κυρίως:

1. στον τρόπο που αντιμετωπίζουν διάφορα πρόσωπα το θέμα του «ειδώλου»,
2. στην περίεργη συμπεριφορά και τη γενική εμφάνιση του Μενέλαου,
3. στη στάση που τηρεί η μάντισσα Θεονόη.

 Σε κάθε περίπτωση η «Ελένη» δεν είναι μια τραγωδία κλασικού τύπου, αποτυπώνει όμως τις αλλαγές που συμβαίνουν στην εποχή της, στο πνευματικό και στο πολιτικό επίπεδο (αμφισβήτηση, σκεπτικισμός, ανατροπές), στην πόλη της Αθήνας και σφραγίζει ως δράμα τη μεταγενέστερη δραματουργία.